b'\n_START_ARTICLE_\nIowat\n_START_SECTION_\nAlkuper\xc3\xa4\n_START_PARAGRAPH_\nIowat ovat tutkimusten mukaan saattaneet polveutua korkeakulttuurisesta muinaiskansasta oneotoista. Samaan kulttuuripiiriin ovat kuuluneet iowien lis\xc3\xa4ksi winnebagot, missouriat ja otoet. Kieliryhm\xc3\xa4n ja murteen perusteella historioitsijat ovat p\xc3\xa4\xc3\xa4telleet, ett\xc3\xa4 oneotoihin voidaan laskea my\xc3\xb6s osaget, omahat, poncat sek\xc3\xa4 quapawit. N\xc3\xa4m\xc3\xa4 kaikki luetellut kansat ovat olleet keskil\xc3\xa4nnen pitk\xc3\xa4ruohoisten preerioitten alkuper\xc3\xa4isasukkaita, joita yhdist\xc3\xa4\xc3\xa4 siouxien chiwerian-murre._NEWLINE_Oman suullisen perim\xc3\xa4tietonsa mukaan iowat olivat eronneet omasta suvustaan esihistoriallisella ajalla ja etsiess\xc3\xa4\xc3\xa4n uutta asuinpaikkaa he olivat majoittuneet veden rantaan suurelle hiekkas\xc3\xa4rk\xc3\xa4lle. Tuuli oli kuljettanut s\xc3\xa4rk\xc3\xa4lt\xc3\xa4 hiekkaa ja tomua heid\xc3\xa4n kasvoilleen. T\xc3\xa4m\xc3\xa4n takia he alkoivat kutsua itse\xc3\xa4\xc3\xa4n nimell\xc3\xa4 Pa-hod-ja (suom: Tomuiset nen\xc3\xa4t") Kun iowat my\xc3\xb6hemmin, ehk\xc3\xa4 1600-luvun lopulla, vaelsivat Suurilta j\xc3\xa4rvilt\xc3\xa4 l\xc3\xa4nteen, he tulivat korkealle jyrk\xc3\xa4nteelle nykyisen Iowa-joen suulla, ja seisahtuivat ihailemaan n\xc3\xa4k\xc3\xb6alaa, joka levisi heid\xc3\xa4n edess\xc3\xa4\xc3\xa4n kauniina ja koskemattomana. T\xc3\xa4m\xc3\xa4n n\xc3\xa4hty\xc3\xa4\xc3\xa4n he huudahtivat: "Ioway!" (T\xc3\xa4m\xc3\xa4 on se paikka!) Iowasta tuli heid\xc3\xa4n uusi nimens\xc3\xa4, ja my\xc3\xb6hemmin my\xc3\xb6s joki ja osavaltio.\n_START_SECTION_\n1700-luku\n_START_PARAGRAPH_\nVarhaiset Kanadasta tulleet ranskalaiset kauppiaat loivat ensimm\xc3\xa4iset kontaktinsa iowiin 1600-luvun lopulla Wisconsinissa Suurten j\xc3\xa4rvien alapuolella levi\xc3\xa4viss\xc3\xa4 laaksoissa. Tapaamiset johtivat iowien ja ranskalaisten v\xc3\xa4liseen useita vuosikymmeni\xc3\xa4 kest\xc3\xa4v\xc3\xa4\xc3\xa4n kauppasuhteeseen. Turkisten ohella iowat myiv\xc3\xa4t ranskalaisille orjia, jotka n\xc3\xa4m\xc3\xa4 myiv\xc3\xa4t eteenp\xc3\xa4in Meksikon lahden rannikon rikkaille plantaasien omistajille. Mississippin jokilaakson 1740-luvulla l\xc3\xb6yt\xc3\xa4neet englantilaiset kauppiaat tunkivat kuitenkin kiilansa Uuden-Ranskan ja heid\xc3\xa4n intiaaniliittolaistensa v\xc3\xa4liseen kaupank\xc3\xa4yntiin ja myiv\xc3\xa4t parempia tuotteita edullisimmin hinnoin kuin ranskalaiset. Seuraavan vuosikymmenen puoliv\xc3\xa4liss\xc3\xa4 iowat l\xc3\xa4hettiv\xc3\xa4t l\xc3\xa4hetyst\xc3\xb6ns\xc3\xa4 neuvottelemaan Montrealiin kansansa ja Uuden-Ranskan suhteista._NEWLINE_Iowien asettuessa asumaan Mississippi- ja Missouri-jokien v\xc3\xa4lisille alueille Iowassa joutuivat he monelta suunnalta tunkevien intiaanikansojen puristukseen. It\xc3\xa4isimm\xc3\xa4t siouxit pitiv\xc3\xa4t Iowan preerioita ominaan halliten my\xc3\xb6s Minnesotaa sek\xc3\xa4 pieni\xc3\xa4 osia Wisconsinista. Ohiosta liikkuivat algonkinien murteita puhuvat foxit ja saukit, jotka pakenivat sodan jaloista Iowaan. Taatakseen oman eloonj\xc3\xa4\xc3\xa4misens\xc3\xa4 iowat olivat valmiit kokeilemaan erilaisia ratkaisumalleja sopeutuakseen ymp\xc3\xa4rill\xc3\xa4\xc3\xa4n levi\xc3\xa4v\xc3\xa4\xc3\xa4n suurten muutosten maailmaan. He sek\xc3\xa4 sotivat ett\xc3\xa4 tekiv\xc3\xa4t liittoja naapuriensa kanssa. Sivussa eurooppalaisten valtataistuista iowat k\xc3\xa4viv\xc3\xa4t omaa sotaansa siouxeja sek\xc3\xa4 samoille mets\xc3\xa4stysmaille tunkeutuvia osageja vastaan.\n_START_SECTION_\nViimeiset sodat\n_START_PARAGRAPH_\nTammikuussa 1806 joukko iowien, osagien ja siouxien p\xc3\xa4\xc3\xa4llik\xc3\xb6it\xc3\xa4 kutsuttiin Washingtoniin tapaamaan Yhdysvaltain silloista presidentti\xc3\xa4 Thomas Jeffersonia. P\xc3\xa4\xc3\xa4llik\xc3\xb6it\xc3\xa4 kehotettiin lopettamaan heimojensa keskin\xc3\xa4iset sodat. Heid\xc3\xa4n annettiin my\xc3\xb6s ymm\xc3\xa4rt\xc3\xa4\xc3\xa4 Yhdysvaltain mahdin suuruus. Jefferson kertoi lis\xc3\xa4ksi, ett\xc3\xa4 britit, ranskalaiset ja espanjalaiset olivat l\xc3\xa4hteneet pois Amerikasta, eiv\xc3\xa4tk\xc3\xa4 tulisi koskaan takaisin. Eurooppalaisten aloittamaa tiet\xc3\xa4 seuraten Yhdysvaltain hallitus jakoi vieraileville p\xc3\xa4\xc3\xa4llik\xc3\xb6ille kaiverrettuja ansiomitaleita, jotka olivat osoittautuneet suosituiksi menneiden vuosikymmenien aikana. Pienen rauhanmitalin kaulaansa saanut iowien edustaja ei ollut tyytyv\xc3\xa4inen saamaansa ansiomerkkiin, vaan piti parempana kunnianosoituksena englantilaisten aiemmin antamaa suurempaa mitalia._NEWLINE_Intiaaniagentti Nicholas Boilvin m\xc3\xa4\xc3\xa4r\xc3\xa4ttiin valvomaan henkil\xc3\xb6kohtaisesti iowien, saukien ja foxien kyli\xc3\xa4. Boilwinin p\xc3\xa4\xc3\xa4asiallinen tarkoitus oli pit\xc3\xa4\xc3\xa4 huolta, ett\xc3\xa4 intiaanit eiv\xc3\xa4t ryhdy v\xc3\xa4kivaltaisuuksiin siirtolaisia vastaan. Rauhanajatusta tukeva Yhdysvaltain sotaministeri\xc3\xb6 palkkasi farmareita opettamaan intiaaneille Euro-amerikkalaisen maatalousty\xc3\xb6n viimeisi\xc3\xa4 metodeja._NEWLINE_Boilvinin "silm\xc3\xa4ll\xc3\xa4pito" ei tuottanut toivottua tulosta. Englantilaisten kauppiaiden yllytyksest\xc3\xa4 iowat, saukit ja foxit ryhtyiv\xc3\xa4t v\xc3\xa4kivaltaisuuksiin amerikkalaisia siirtolaisia vastaan. 1808 intiaanit surmasivat kaksi kauppiasta. Iowa-soturi Ma-has-ka (Valkoinen Pilvi) pid\xc3\xa4tettiin murhiin syyllisen\xc3\xa4. My\xc3\xb6hemmin h\xc3\xa4n pakeni vankilasta ja johti iowia monissa taisteluissa osageja ja siouxeja vastaan._NEWLINE_Intiaanien levottoman liikehdinn\xc3\xa4n est\xc3\xa4miseksi Yhdysvallat perusti kaksi linnaketta Missouri-joen varrelle l\xc3\xa4ntisiksi sotilaallisiksi rajavartioasemiksi. Joitakin vuosia my\xc3\xb6hemmin shawneiden p\xc3\xa4\xc3\xa4llikk\xc3\xb6 Tecumseh houkutteli iowia suureen intiaaniliittoonsa Yhdysvaltoja vastaan. Saukien ja foxien tavoin iowat kielt\xc3\xa4ytyiv\xc3\xa4t yhtym\xc3\xa4st\xc3\xa4 Tecumsehin joukkoihin. Vuonna 1812 alkaneessa Yhdysvaltain ja Britannian v\xc3\xa4lisess\xc3\xa4 sodassa iowat jakaantuivat kahtia ja tukivat sodan molempia osapuolia.\n_START_SECTION_\nValkoisen Pilven matka\n_START_PARAGRAPH_\nValkoinen Pilvi teki pitk\xc3\xa4n uran iowien maineikkaana johtajana. 1824 sai kutsun Washingtoniin tapaamaan presidentti\xc3\xa4 James Monroeta. Iowa-p\xc3\xa4\xc3\xa4llik\xc3\xb6n nuorin vaimo Rantchawaime (eli Valkoinen Kyyhky) seurasi miest\xc3\xa4\xc3\xa4n salaa p\xc3\xa4\xc3\xa4st\xc3\xa4\xc3\xa4kseen n\xc3\xa4kem\xc3\xa4\xc3\xa4n miten valkoiset asuvat. P\xc3\xa4\xc3\xa4llikk\xc3\xb6 liittyi vaimonsa kanssa muiden heimojen edustajiin. Kaikkiaan 19 intiaanijohtajaa, useita sotureita, nelj\xc3\xa4 naista ja 6 tulkkia saapui presidentin vastaanotolle. Neuvottelujen ohella vieraat tutustuivat kaupunkilaisel\xc3\xa4m\xc3\xa4\xc3\xa4n, ja nauttivat alkoholia._NEWLINE_Valkoinen Pilvi ja h\xc3\xa4nen vaimonsa y\xc3\xb6pyess\xc3\xa4 Washingtonissa, her\xc3\xa4si mukana seurannut intiaaniagentti y\xc3\xb6ll\xc3\xa4 kovaan meluun, joka kuului p\xc3\xa4\xc3\xa4llikk\xc3\xb6pariskunnan huoneesta. Kun agentti avasi oven, h\xc3\xa4n n\xc3\xa4ki vahvasti humaltuneen p\xc3\xa4\xc3\xa4llik\xc3\xb6n ly\xc3\xb6v\xc3\xa4n vaimoaan. Agentin n\xc3\xa4hty\xc3\xa4\xc3\xa4n Valkoinen Pilvi h\xc3\xa4pesi k\xc3\xa4yt\xc3\xb6st\xc3\xa4\xc3\xa4n ja avasi huoneen ikkunan astuakseen ulos. Huone sattui olemaan toisessa kerroksessa, ja iowa-p\xc3\xa4\xc3\xa4llikk\xc3\xb6 putosi alas ikkunasta murtaen k\xc3\xa4sivartensa._NEWLINE_Seuraavana p\xc3\xa4iv\xc3\xa4n\xc3\xa4 Valkoinen Pilvi ratsasti paraatissa ymp\xc3\xa4ri Washingtonia ja yritti salata murtuneen k\xc3\xa4tens\xc3\xa4 aiheuttaman tuskan. Charles Bird King maalasi saman matkan aikana muotokuvan sek\xc3\xa4 iowap\xc3\xa4\xc3\xa4llik\xc3\xb6st\xc3\xa4 ett\xc3\xa4 h\xc3\xa4nen vaimostaan, jota kuvattiin kauniiksi naiseksi. Valkoinen Kyyhky sai paljon ihailua osakseen presidentilt\xc3\xa4 ja muilta valkoisilta. H\xc3\xa4n ajoi tarmokkaasti intiaaninaisten asioita ja huolehti sairaista ja v\xc3\xa4h\xc3\xa4osaisista. Neuvottelujen p\xc3\xa4\xc3\xa4tteeksi Valkoinen Pilvi myi iowien maita Missourista Yhdysvalloille, ja lupasi el\xc3\xa4\xc3\xa4 rauhassa uudisasukkaiden naapurina ilman sotia. Palattuaan mailleen nykyisen Des Moinesin seuduille Valkoinen Pilvi rakennutti suuren talon ja ryhtyi viljelem\xc3\xa4\xc3\xa4n maissia._NEWLINE_Pariskunnan ollessa Washingtonin matkansa j\xc3\xa4lkeen ratsastamassa 4-vuotiaan poikansa kanssa tapahtui onnettomuus. Mahdollisten vihollisten varalta edell\xc3\xa4 ratsastanut Valkoinen Pilvi huomasi vaimonsa ja poikansa j\xc3\xa4\xc3\xa4neen j\xc3\xa4lkeen ja palasi etsim\xc3\xa4\xc3\xa4n heit\xc3\xa4. H\xc3\xa4n l\xc3\xb6ysi poikansa maassa makaavan \xc3\xa4itins\xc3\xa4 vierell\xc3\xa4. "\xc3\x84iti nukkuu", poika sanoi. Todellisuudessa Valkoinen Kyyhky oli kuollut pudotessaan ratsunsa sel\xc3\xa4st\xc3\xa4._NEWLINE_1825 Valkoinen Pilvi j\xc3\xa4rjesti suuren intiaanineuvoston kokouksen, jossa h\xc3\xa4n puhui rauhan puolesta. H\xc3\xa4n ei halunnut pett\xc3\xa4\xc3\xa4 presidentti\xc3\xa4, jolle oli antanut ikuisen rauhan lupauksen.\n_START_SECTION_\nValta vaihtuu\n_START_PARAGRAPH_\nVuonna 1833 omaha-intiaanit surmasivat er\xc3\xa4\xc3\xa4n iowien p\xc3\xa4\xc3\xa4llik\xc3\xb6ist\xc3\xa4. Iowat halusivat l\xc3\xa4hte\xc3\xa4 sotaretkelle omahain kyl\xc3\xa4\xc3\xa4n ja pyysiv\xc3\xa4t siihen lupaa Valkoiselta Pilvelt\xc3\xa4. H\xc3\xa4n kielt\xc3\xa4ytyi, koska ei halunnut rikkoa lupaustaan presidentille. H\xc3\xa4nen kiellostaan huolimatta kaksi h\xc3\xa4nen heimonsa miest\xc3\xa4 surmasi kuusi omahasoturia. Yhdysvaltain hallitus halusi murhaajat tilille teoistaan ja Valkoinen Pilvi luovutti rikolliset valtion virkamiehille. Intiaanit olivat vihaisia iowien p\xc3\xa4\xc3\xa4llik\xc3\xb6lle, koska valkoisten miesten laki kuului valkoisille - ei intiaaneille. Er\xc3\xa4s vangituista kutsui Valkoisen Pilven selliins\xc3\xa4 ja sanoi: "Jos koskaan p\xc3\xa4\xc3\xa4sen pois t\xc3\xa4st\xc3\xa4 paikasta el\xc3\xa4v\xc3\xa4n\xc3\xa4, tulen ja tapan sinut!"._NEWLINE_Noin vuotta my\xc3\xb6hemmin uhkauksen esitt\xc3\xa4nyt iowa pakeni vankilasta. H\xc3\xa4n j\xc3\xa4ljitti muutaman soturin kanssa er\xc3\xa4\xc3\xa4n joen varteen leiriytyneen Valkoisen Pilven, ja surmasi t\xc3\xa4m\xc3\xa4n tiipiihins\xc3\xa4. Iowap\xc3\xa4\xc3\xa4llikk\xc3\xb6 oli kuollessaan 50-vuotias._NEWLINE_Iowien p\xc3\xa4\xc3\xa4llik\xc3\xb6ksi nousi Valkoisen Pilven j\xc3\xa4lkeen h\xc3\xa4nen poikansa, jolla oli sama nimi Ma-has-ka. H\xc3\xa4nest\xc3\xa4 ei tullut is\xc3\xa4ns\xc3\xa4 veroista p\xc3\xa4\xc3\xa4llikk\xc3\xb6\xc3\xa4. Washingtonissa asioidessaan h\xc3\xa4n oli n\xc3\xa4hnyt maalauksen \xc3\xa4idist\xc3\xa4\xc3\xa4n Rantchewaimesta. Poika oli ollut vain 4-vuotias \xc3\xa4itins\xc3\xa4_NEWLINE_kuollessa, mutta tunnisti kuvasta t\xc3\xa4m\xc3\xa4n sulkaviuhkan. H\xc3\xa4n halusi maalauksesta kopion mukaansa Iowaan._NEWLINE_1870 iowat jakautuivat kahdeksi itsen\xc3\xa4iseksi ryhm\xc3\xa4ksi, joista etel\xc3\xa4inen kansanosa siirtyi Oklahoma pohjoisten iowien j\xc3\xa4\xc3\xa4dess\xc3\xa4 Kansasiin ja Nebraskaan. Iowien v\xc3\xa4kiluku oli 1800-luvun lopulla vain muutama sata ja heid\xc3\xa4n oma kielens\xc3\xa4 sammui l\xc3\xa4hes kokonaan.\n_START_SECTION_\nElinkeinot\n_START_PARAGRAPH_\nIowien k\xc3\xa4sity\xc3\xb6taidot olivat 1700-luvulla kuuluisia. Heid\xc3\xa4t muistetaan piipuista, joita he tekiv\xc3\xa4t Minnesotan punaisesta vuolukivest\xc3\xa4. Iowien p\xc3\xa4\xc3\xa4elinkeino oli maanviljely, mutta heid\xc3\xa4t tunnettiin my\xc3\xb6s mets\xc3\xa4st\xc3\xa4jin\xc3\xa4 ja kalastajina. Saatuaan ratsuja 1700-luvun puoliv\xc3\xa4liss\xc3\xa4 iowat tekiv\xc3\xa4t vuosittain kaksi laajaa mets\xc3\xa4stysmatkaa tasangoille biisonien per\xc3\xa4ss\xc3\xa4, ja myiv\xc3\xa4t el\xc3\xa4inten taljoja ja turkiksia laajoille alueille. Asunnot olivat p\xc3\xa4\xc3\xa4osain wigwameita, mutta suurriistan mets\xc3\xa4stysaikana my\xc3\xb6s nopeasti pystytett\xc3\xa4v\xc3\xa4t tiipiit otettiin k\xc3\xa4ytt\xc3\xb6\xc3\xb6n.\n_START_SECTION_\nUskonto\n_START_PARAGRAPH_\nIowien uskontoon kuului kaikkialla luonnossa olevan sielullisen voiman huomioon ottaminen. Kaiken muun yl\xc3\xa4puolella hallitsi maailmankaikkeutta Wakanda, Suuri henki. Maan yl\xc3\xa4puolella oleva hyv\xc3\xa4 maailma k\xc3\xa4vi ukkosen jumalan johdolla jatkuvaa sotaa vesien alla el\xc3\xa4vi\xc3\xa4 pahuuden voimia vastaan, joita johti Ischexi, vesipantteri._NEWLINE_Monet iowat olivat n\xc3\xa4hneet hyv\xc3\xa4n ja pahan v\xc3\xa4lisen taistelun ukkosmyrskyn aikaan. Vedest\xc3\xa4 tulleet henkiolennot asuttivat iowien maita. Puissa lymyilev\xc3\xa4t pienet metsien ihmiset ampuivat uskomuksen mukaan iowia n\xc3\xa4kym\xc3\xa4tt\xc3\xb6mill\xc3\xa4 nuolilla, jotka toivat sairauksia ja kuolemaa. Puut toimivat kuitenkin samalla ansoina, joihin paha henki saattoi j\xc3\xa4\xc3\xa4d\xc3\xa4 kiinni. Jos n\xc3\xa4in k\xc3\xa4vi, puu kuoli pois. Yksik\xc3\xa4\xc3\xa4n iowa ei saanut kaataa sit\xc3\xa4, ettei pahuus p\xc3\xa4\xc3\xa4ssyt irralleen. Aikanaan ukkosen jumala tuli ja h\xc3\xa4vitti sek\xc3\xa4 puun, ett\xc3\xa4 siihen tarttuneen hengen.\n_START_SECTION_\nKlaanit\n_START_PARAGRAPH_\nIowilla oli 8-10 eri klaania, joilla oli omat erityiset teht\xc3\xa4v\xc3\xa4ns\xc3\xa4 ja oikeutensa. Karhujen ja biisonien klaanit toimivat johtavassa asemassa rauhan aikoina. Sotien syttyess\xc3\xa4 valtaan nousi kotkien (ukkosen) klaani. K\xc3\xa4\xc3\xa4rmeet valitsivat kylien paikat. Majavat rakensivat majat. Sudet toivat jouset ja nuolet. Kyyhkysten klaani toimi rauhantekij\xc3\xb6in\xc3\xa4. P\xc3\xb6ll\xc3\xb6t hallitsivat l\xc3\xa4\xc3\xa4ketieteen ja henkimaailman. Hirvet pitiv\xc3\xa4t huolta pyh\xc3\xa4st\xc3\xa4 tulesta. Heid\xc3\xa4n klaaninsa oli avoin miehille, jotka pukeutuivat ja eliv\xc3\xa4t naisten tavoin.\n_START_SECTION_\nV\xc3\xa4rit ja tatuoinnit\n_START_PARAGRAPH_\nSininen oli iowien pyh\xc3\xa4 v\xc3\xa4ri. Sodan v\xc3\xa4istyess\xc3\xa4 rauhan tielt\xc3\xa4 iowat maalasivat piippujensa varret taivaansinisiksi. Punaisia v\xc3\xa4rej\xc3\xa4 k\xc3\xa4ytettiin sodissa. Musta symboloi kuolemaa ja valkoinen viattomuutta. Joissakin seremonioissa v\xc3\xa4rit merkitsiv\xc3\xa4t p\xc3\xa4\xc3\xa4ilmansuuntia. Valkoinen oli pohjoinen, punainen it\xc3\xa4, vihre\xc3\xa4 etel\xc3\xa4\xc3\xa4 ja sininen l\xc3\xa4nsi. Koillisessa asuivat tornado ja muut pahat tuulet._NEWLINE_Tatuoinnit olivat yleisi\xc3\xa4 kummankin sukupuolen keskuudessa. Soturien tatuoinnit kertoivat kantajansa sosiaalisesta statuksesta. Sodissa ansioituneet miehet maalasivat juovia ja pilkkuja poskilleen tai otsiinsa, mutta tatuointeja tehtiin my\xc3\xb6s rintaan, olkap\xc3\xa4ihin ja k\xc3\xa4sivarsiin. Selk\xc3\xa4\xc3\xa4 ei kuvioitu, sill\xc3\xa4 iowat oli kasvatettu kohtaamaan vihollinen kasvoista kasvoihin. Tatuoitu selk\xc3\xa4 olisi ollut pelkurin ja pakoonjuoksijan merkki._NEWLINE_Tyt\xc3\xb6ille, mik\xc3\xa4li he olivat syntyneet p\xc3\xa4\xc3\xa4llik\xc3\xb6iden sukuun, tatuoitiin puberteetti-i\xc3\xa4ss\xc3\xa4 silmien v\xc3\xa4liin yksi tai kaksi suurta pilkkua vanhempien varallisuudesta riippuen. Varhaisimpina aikoina, ennen vuotta 1850, naiset k\xc3\xa4yttiv\xc3\xa4t tatuointeja kaulassaan, vatsassaan ja jaloissaan. Heid\xc3\xa4n kuvionsa olivat pitkitt\xc3\xa4isi\xc3\xa4 raitoja, mutta my\xc3\xb6s timantti- ja t\xc3\xa4htikuvioita (Aamut\xc3\xa4hti) k\xc3\xa4ytettiin varsinkin k\xc3\xa4mmenseliss\xc3\xa4._NEWLINE_Iowat noudattivat hiustyyliss\xc3\xa4\xc3\xa4n monien naapuriensa omaksumaa linjaa. Hiukset nypittiin pois lukuun ottamatta k\xc3\xa4mmenenkokoista aluetta keskell\xc3\xa4 p\xc3\xa4\xc3\xa4t\xc3\xa4, josta usein jatkui alas niskaan ylt\xc3\xa4v\xc3\xa4 kotkansulin tai piikkisian piikein koristeltu hiuslis\xc3\xa4ke. P\xc3\xa4\xc3\xa4llik\xc3\xb6t saattoivat pit\xc3\xa4\xc3\xa4 p\xc3\xa4iss\xc3\xa4\xc3\xa4n my\xc3\xb6s saukon nahasta tehtyj\xc3\xa4 turbaaneja. Naiset pitiv\xc3\xa4t ennen avioitumistaan kahta palmikkoa, jotka vaihtuivat avioliiton my\xc3\xb6t\xc3\xa4 yhdeksi.'